Mai de menina ki pai kema fla me sta ta ser persiguido pa ICCA
Mai de Eliane Moreira, kriansa ki pai kema na dia a 18 de Fevereiro, na Tira-Chapéu, prokura Expresso das Ilhas pa denuncia o ki è ta txoma de ” persiguisom” pa parte de Instituto Cabo-verdiano da Criança e do Adolescente (ICCA) e tambe persiguisom pa parte de se ex-kumpanhero. Zenaida Lopes ta nega akuzasom de ter raptado se filha e è sa ta mostra sta indignado ku falta de justiça kontra agressor.
“Pai ka prendedo. Es ka fazi nada kual ”, Zenaida reklama. Pelo kontrário, ki sa ta perseguido é el. Sima è konta, desde ki se filha sai de pediatria ki polícia sta si tras, ki ICCA manda, pa “toma kriansa”.
“Ki komete krime foi si pai. E mi nta pergunta: mi è mai de kriansa, pamodi ki ICCA sta nha tras ?”, è sa kistiona facto de ki e sa ta ser persiguido tanto pa policia komo tambe pa pai de kriansa.
“Mi nka tem paz na nha kaza. Nka tem paz na nha trabadjo. Nka tem paz na rua. Pai de kriansa ta perseguim” Nem è ka sa ta ruspeta luto ki e teni pa morte de um prima de sel ki morre. “E bai perseguim te na kaza de nha tia, na karro, e si nhas familias matal , modi ki ta fika? Assi go justiça ta parci.
Mai de Eliane afirma ma è bai hospital e è foi informado pa se própi filha ma è sa ta dado alta de hospital. Se filha flal inda ma ICCA sa ta ba buskaba el, mas ma è ta prifire mata kabesa de ki bai fika na kel instituisom. Zenaida komesa ta ruma bagagens de kriansa e kantu ki è odja ma menino ka staba mas djunto kual è ka preokupa, afinal dja era de kustumu kriansa ta passea pa dento de hospital.
“Ami nka furta kriansa. El è fugi de hospital pamodi medo de bai pa ICCA”, Zenaida fla inda ma è ta poi tudo kulpa na funcionarios de hospital. ” modi ki um kriansa ta fugi de hospital pa bai Calabicera el so? El e sai el so. È panha taxi è bai Calabicera”. È fla ma na Hospital es ka sta respondel es perguntas.
Na realidade, è deklara, ma so e bem da konta de ki se filha ka staba mas na hospital kanto ki um taxista telefonal e avizal ma kriansa staba na se karro e pidil pe lebal Calabicera.
“Ndal indikasom e nflal pe dexal na kaza de nhas tias, ma nta ligaba es pes bai buskaba kriansa” è konta.
Zenaida sai mas è ka aviza hospital ma meninu dja fugi ” kantu ki taxista ligam , nsai npanha otu taxi e nbai Calabicera”. È bai preokupada djobe se filha, ki staba ku um deskonhecido. ” E si taxista era um bandido, e si è violaba e mataba nha filha? ICCA ka pensa na kela”.
Ideia era prokuraba se filha kelora e dipos voltaba. Kantu ki è telefona pa hospital es flal ma bagagens sta prezo te ki è bai buska e mes sta ta speral. Mas è ka bai. .
“Nka sabi se es staba ta speram pes bai prendem. Se polícia ou hospital. Mas nta bai toma pamodi è dimeu. Nka furta. Nta bai ku kabesa labantado mesmo ki nbai kadia, so ma nha fidjo ka bai pa ICCA. Pamodi se è bai, si pai ta bai djobel na ICCA. Nsabi me ta bai.
Segundo mai, Eliane sta “traumatizado” ku tudo kel akontecimento li. Zenaida konta me bai tribunal e è bai ICCA. Na tribunal es flam ma processo dja perde, na ICCA ma prokurador staba doente. Ninguem ka xplikal modi ki processo perde nem ka avizal kuze ki kontice.
“Na nos terra, pa fazi justiça a um menor, processo ta perde? Modi ki um processo ta perde ? ka tem justiça”, è reklama, indignada.
De akordo ku Zenaida, desde kantu ki kriansa fugi, ki el ku se familia es ka tem mas sussego. ” Kriansa fugi na um segunda fera , e nes mesmo dia es manda policias na kaza de nhas pais na interior. Es bai djobi se kriansa staba la pes trazi de volta. Nkre sabeba go kenha ki das indereso de kaza de nhas pais na interior, pamode es es sabe ma nta mora na Palmarejo. Es konxi nha kaza mas es ka bai la” è fla.
Zenaida afirma inda ma desde dia, 14 de Março, me ka sta konsigue trabadja nem fazi mas nada.
“Onti [dia 17] ès torna invadi kaza de nha tia ki sta de luto. Es ka leba num mandato de tribunal ki ta fla mes podeba invadiba kaza de nhas familias. Es txiga es entra pamodi na nos terra é kem ki sabi mas, konta midjor”. Segundo Zenaida, “Es ta fazi kela pa ses konta própria” pamodi es ta “atxa“ me “midjor”.
Zenaida fla ma uniko kuza ke kre me pa justiça ser fetu. “Pa ICCA dexa nha familia vive em paz, dexa nha filha em paz” e ma “se es mestem, pes bem nha tras pamodi mi ke mai de kriansa”.
Mai de Eliane fla inda me kre ki ICCA bai buska kel otru menino ki sta ku pai “e ki sa ta korre risko de vida, de ser kemado tambe. Kela ki nkre.” Tambe pes korre tras de pai ki e assassino, kriminozo” è afirma. Mudjer konsidera me tem kondisons necessarios pe kuida de se fidjos e me ka sta odja pamodi ki ICCA kre tomal se fidjo ki tem mai e familia.
“Ku um mai bibu, ICCA tem poder de rinka um fidjo de um mai e kria?”. Zenaida fla inda ma mesmo ke ka tinha kondisons se familias tem. ” E o ki lei ta fla. E um kriansa nunka pode ser trado de mai a forsa pa entregado pa Stado.”
Zenaida, ki afirma pa TCV, na dia 18 de Feverero, nunka me ka odjaba markas de maltrato na se fidjos, è revela ago ma pai sempre foi agressivo. È konta ma e aprezenta keixa kontra el pa Violência Baseada no Género (VBG), dja tem dja mas de sete ano, kantu ki pai de kriansas ameasa rinkal garganta ku faka. Te hoje ka txomado autoridades. ” Es txomam um bes es flam ma dipos mes ta txoma pai de kriansas, nunka mas es ka txoma. Goci nta passa pa sessom de VBG pa fazi mas um kexa pamodi el e sta ta persiguim”, è garante.
È afirma inda ma pai ta dadjiba na kriansas e ta ameasaba es pes ka kontaba. Zenaida afirma ma tudu alguem ki da entrevista pa televizom, kantu ki pai kema se filha, era familias de pai mesmo, “tias e primas”.
Zenaida fla me ka sta ku kunfiansa na justiça na Cabo Verde. “ Nha filha esteve 30 dia internado”, um mês undi ki tudu dia se mai bai djobel na hospital, riba gastos de transporte e alimentasom.
Apesar de deskontente, mai de Eliane tem sperança no entanto ma justiça ta ser fetu pa ICCA e tribunal ta toma se fidjo ki inda sta ku pai.
Um kazu ki choka país
Segundo pai konta, dja tinha algum tempo ki menina sa ta parceba ku dinhero, ki è ta furtaba. De akordo ku pai na kel dia, è atxal ku 700 escudos na se mochila. ” Nfika xatiado” è konta pa reportagem de TCV. Depos è e kema kriansa na se 2 mo e na otus parte de korpo ku um ferro de liza. Ferimentos foi tao grave ki Eliane , de 9 ano, passa 3o dia na hospital. Krime kontice 17 de feverero e te momento, de akordo ku mai de kriansa, ki dinuncia kazu pa kumunikasom social, inda nenhum pena ou medida de kuasom ka foi aplikado.
Na realidade, irmom gemio de menina, inda ta vive ku si pai, ki dja sta ku 5 ano ki fika ku guarda de kriansa. Guarda ka foi dicidido na tribunal mas sim de kumum akordo entre mai ku pai.
Na altura kantu pai kema kriança, mai fla na TCV ma nunka me ka pensaba ma um kuza de kela pode konteceba, te kantu ki è ta vizitaba se fidjos na skola nada è ka nota nem um sinal ki ta mostra ma kriansas ta maltratado. Prossora tambe vizinhos e propi irmom gemio de Eliane nega ma hove agressons antis.
Kazu da entrada na prokuradoria, mas segundo mai xplika, processo dja perde. Tutela de menina entregado ICCA, komo provisoria te decizom de tribunal.
ICCA responde
Kontactado pa Expresso das Ilhas, ICCA rekorda tudo processo de Eliane, desde kumunikado de agressom enviado de hospital atrè es prezente situasom. Instituisom garante ki so es tem em mente bem estar de saude de kriansa, ki sa ta mesti de akompanhamento de hospital ki ka sabedo se è sa ta tem.
De akordo ku teknika social responsavel pa es processo Auta Lopes, na dia 17 [de Feverero], è fla ma ICCA recebe um kumunikado de hospital ta aviza ma um kriansa foi vitima de kemadura pa parte de se pai. ICCA bai pa hospital.
“Na primero dia, nu ka konsigue papia ku Eliane pamode e staba em stado de choque, nu fala ku avó paterna, mas el è ka tinha txeu informason”. Na fim de 2 dia mai toma lugar de akompanhante de kriansa na hospital.
“Desde primeru hora nu aviza ma devido a konflitos a facto de ki kriansa foi kemado pa se pai è ka podia voltaba pa kaza de se pai sem autorizasom de tribunal. Mai foi avizado ma komo pai tinha guarda de kriansa, kriansa ta bai fikaba na centro de emergência sobre protecção de ICCA, te ki tribunal decide kal des ki ta fika ku guarda de kriansa.
” Nu komesa ta trabadja, nu fazi um vizizta na kaza de mai e nu konversa ku pai ki informano de tudo kuza ki kontice”.
Entretanto txiga dia ki kriansa ta dada alta de hospital, nes dia teknikos de ICCA sa ta baba ” fazeba um entrevista kuas djunto pamodi dados de mai e de pai ka sa ta bateba.” Es txomado na hospital undi ki es avizado ma menina ta tinha alta na kel dia mè. Es aviza pai e es relembras ma Eliane ta bai fikaba sob kuidados de centro de emergência te ki tribunal dicide.
Pa volta de 14h, tecnica de ICCA Auta Lopes txiga Hospital. Zenaida dja txigaba antes. “Nka sabi kuze ki passa, mas segundo informasom de hospital, mai toma kriansa e sai kual.”
”Mai nem ka leba se ker dokumentos de alta de hospital, ki staba la tambe dokumento pa tratamento dipos de hospital. Hospital ntom txoma policia pa odja se a lokalizaba mai, pamodi kriansa ka tinha num dokumento nem medikamento.
ICCA dexa monte mensagens pa mai parce na ICCA na sentido de semsibiliza pa da protesom pa kriansa pamodi inda è sa ta mesteba de tratamento”. Zinaida ka parci, na fim de 2 dia, ICCA bai si kaza. Es bai kumpanhado de Policia, mas pa protesom essencialmente de propi teknikos e es ka atxal.
Num otu dia, es torna bai djobel. ” Kriansa ka sta sob guarda de mai. È sta sob guarda de um tia de mai, nu leba policia e um tekniko de hospital inda na sentido de semsibiliza e leba kriansa pa hospital pa toma medicamentos e pa sabe modi ki è ta fazi tratamento pós-hospitalar”.
Família nega e ka dexas entra, nem ka dexa polícia entra. A partir de la, ICCA decidi rekorre a Procurador [de menor] e kumunikal situasom. “El ki ta bem toma dicizom”
De akordo ku Auta Lopes, te hoje mai ka kontakta ICCA, nem leba kriansa pa hospital. ” Nu ka sabe kuze ki sa ta passa”, è fla.
O ki es ta garante è ma ICCA ka tem num intesom de tra fidjo de mai. ” Ate porque kela è ka de kompitencia de ICCA” Guarda Judicial ki ta da, è tribunal. E kela è preciso pa ki è pode tem si fidjo djunto del legalmente.
” Nos so nu kreba djudal e protege kriansa, pamodi el è tem direito a saude, tem de fazi fisioterapia pa faze pa rekupera [mobilidade] de mo ki inda ka sta totalmente rekuperado. Nu ka sabe si ta fika dreto o nau”.
Auta Lopes pidi mai pa leba kriansa pa hospital pa è pode fazi tratamento e è garante ki tudo parte ta obido ku kriansa ku tudo.
“Uniko objectivo de ICCA era garantiba protesom e spera pa dicizom de tribunal. Kriansa ta bai fikaba na ICCA komo medida provisoria”.
Mas pa Auta mas importante è ka, sima referido, unde menina ta bai fika, mas sim garante se tratamento. Se prokurador dicide ICCA pode inkluzive kumpanha kriansa na hospital.
“Talvez mai tem um mau entendimento sobre es materia mas de nos parte sta klaro, nu ka ta toma kriansa si è ka kre”,è xplika.
Expresso das Ilhas
kea_Latn por_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn por_Latn kea_Latn por_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn por_Latn kea_Latn por_Latn kea_Latn kea_Latn kea_Latn kea_Latn kea_Latn por_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn pap_Latn por_Latn kea_Latn por_Latn